《圣君曲》
明代·朱诚泳

圣人履天位，驭世应昌期。宝历千年运，神京万世基。

梯航来职贡，海岳拱神祇。常道陈中夏，仁恩洽四夷。

仪文唐制度，官属汉威仪。气正三辰顺，年登百谷滋。

河清龟出洛，日暖凤鸣岐。大地歌谣满，唐虞今在兹。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。